REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/36-16

4. februar 2016. godine

B e o g r a d

ZAPISNIK

54. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 4. FEBRUARA 2016. GODINE

Sednica je počela u 11.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Dragan Jovanović, Zoran Milekić, Mujo Muković, Suzana Spasojević i Vučeta Tošković.

Sednici su prisustvovali zamenici članova Odbora: Radmilo Kostić (zamenik Saše Mirkovića), Ivana Stojiljković (zamenik dr Vladimira Orlića) i Dragan Aleksić (zamenik Katarine Rakić).

Sednici nisu prisustvovali članovi Odbora niti njihovi zamenici: Jovica Jevtić, Milan Kovačević, Jovan Marković, Ćirić Goran i Slobodan Homen.

Sednici su prisustvovali iz Ministarstva građevinarstva, saobraćaja i infrastrukture: Đorđe Milić v.d. pomoćnika ministra, dr Ljiljana Živković, savetnik i Ognjen Plavec, savetnik.

Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1. Razmatranje Izveštaja o ostvarivanju Prostornog plana Republike Srbije i stanju prostornog razvoja u 2014. godini.

Pre prelaska na razmatranje utvrđenog dnevnog reda usvojen je Zapisnik sa 53. sednice Odbora održane 22. januara 2016. godine.

Prva tačka dnevnog reda- **Razmatranje Izveštaja o ostvarivanju Prostornog plana Republike Srbije i stanju prostornog razvoja u 2014. godini**

Na samom početku izlaganja predstavnici Ministarstva su izrazili nadu da će se ubuduće Izveštaj o ostvarivanju Prostornog plana Republike Srbije i stanju prostornog razvoja razmatra na godišnjem nivou. U daljem toku sednice narodnim poslanicima je predstavljen rad na implementaciji Prostornog plana Republike Srbije koji traje četiri godine i za koji se opravdano misli da će biti uspešno i nastavljen. Praktično, sve je započelo 2010. godine kada je usvojen Prostorni plan Republike Srbije a cilj je da se do 2020. godine ustroji sam sistem i da se sprovede Strategija prostornog razvoja koja je zacrtana samim Prostornim planom Republike Srbije. Razlog zbog koga je uopšte došlo do potrebe da se stvara novi sistem strateškog upravljanja prostorom, leži u činjenici da je dinamika prostora i dešavanja sve brža i globalnija i izlazi izvan okvira naše zemlje, pa je bilo bitno da se iskoristi sav raspoloživi kapital i resursi i da se stvori konkurentnost kao i da se privuku investicije i zadrže ljudski resursi. Zato je 2010. godine usvajanjem krovnog dokumenta, Prostornog plana Republike Srbije, pokrenuta realizacija ovog sistema i implementacija nove strategije planskog razvoja Republike Srbije. Prvi petogodišnji program aktivnosti je završen, što znači da je završeno sa strateškim prostornim planiranjem. Ono planiranje koje je sada na redu je od suštinskog značaja, a to su planovi strateških projekata. Cilj novog sistema jeste da se stvori platforma informacija koje su potrebne za planiranje i za upravljanje prostornim razvojem. S obzirom da su to dve različite aktivnosti cilj novog sistema jeste da se one povežu u strateške projekte, i da se prati uticaj na prostor u kome živimo, odnosno da se procenjuje da li je vizija u Prostornom planu ostvarena i u kojoj meri. U tom smislu 2010. godine taj sistem je koncipiran kao sistem gde postoji strategija razvoja koja je na nacionalnom odnosno desetogodišnjem nivou. Ona se prati petogodišnjim programima implementacije koji se mogu smatrati skupom projekata sa određenim akcionim planovima. Poslednji korak se sastoji u izveštavanju, praćenju, ocenjivanju i prikupljanju podataka i sagledavanju postignutog.

Kada je reč o samom okviru planskog upravljanja prostorom, postoji vertikalna i horizontalna implementacija u smislu prostorne dimenzije. Konkretno na nacionalnom nivou usvaja se Prostorni plan Republike Srbije kao zakon, zatim Program implementacije PPRS-a u vidu uredbe i na kraju Izveštaj o ostvarivanju PPRS-a i stanju prostornog razvoja koji se usvaja kao zaključak od strane Vlade Republike Srbije. Izveštaj se radi na godišnjem nivou i sadrži konkretne podatke o prostornim procesima i njihovom stanju u prostoru Republike Srbije. Trenutno je u toku sredina prvog ciklusa, usvojen je Prostorni plan Republike Srbije i realizovan program implementacije od 2011. godine do 2015. godine Takođe, u toku je i priprema programa implemetacije od 2016. godine do 2020. godine Kada je reč o vertikalnoj implementaciji pored Prostornog plana Republike Srbije radi se i čitav niz Regionalnih prostornih planova koji predstavljaju strateške planove. Pored toga, izrađuju se i Prostorni planovi područja posebne namene koji se odnose na konkretne projekte i to je ono što predstavlja pravi razvoj. Što se tiče same realizacije u periodu od 2010. godine do 2015. godine pripremljeno je i usvojeno svih devet regionalnih prostornih planova. Takođe, istaknuto je da je sada po prvi put u praksi pokriven i regionalni nivo planiranja. Na teritoriji Autonomne pokrajine Kosovo i Metohija je predviđeno, u onoj meri u kojoj je moguće, u skladu sa Rezolucijom 1244, da se uradi Regionalni prostorni plan za četiri opštine na severu Kosova i Metohije, (Leposavić, Zubin Potok, Zvečan i severni deo grada Kosovske Mitrovice). Cilj je da se i u tom planskom delu pomogne zajednici opština na teritoriji Kosova i Metohije. Praksa će pokazati, kada se budu sprovodili regionalni planovi, da li će oni biti dobar osnov ili ih treba podupreti i drugim programskim dokumentima a sve u cilju što efikasnijeg povlačenja sredstva iz međunarodnih fondova. S obzirom da su neki podaci u lokalnim samoupravama sa stanovišta kadrovskih potencijala, tehničke opremljenosti, upavljanja otpadom i otpadnim vodama, upozoravajući vrlo je bitno da postoji regionalna komponenta, koja će kroz odgovarajuće projekte i programe da poveže jedinice lokalne samuoprave i da im pruži perspektivu u budućem razvoju. To je važno kako sa stanovišta intraregionalnog tako i sa stanovišta interregionalnog povezivanja, jer će se na taj način razvijati i prekogranična saradnja, kao i sve ostale vrste saradnji koje do sada nisu bile razvijene. Kada je reč o planovima za naredni period istaknuta je važnost integrisanja jugozapada i severoistoka Srbije zbog obilja prirodnih resursa čije će održivo korišćenje podstaći razvoj saobraćajne infrastrukture, a samim tim omogućiti i lokalnom stanovništvu kvalitetnije uslove za život. Trenutno je u toku faza za koju se može reći da je od posebnog značaja za život i rad, a to je realizacija strateških projekata koji su planirani i koji će direktno da doprinesu povećanju standarda i boljim uslovima i privređivanja i života. Sam metod praćenja i ostvarivanja ciljeva PPRS-a i ocena prostornog razvoja zasniva se na realizaciji strateških projekata. U tom smislu na godišnjem nivou se prate dostignuća svih sektore, prikupljaju se podaci za izračunavanje pokazatelja prostornog razvoja i nakon toga procenjuju ostvareni ciljevi prostornog razvoja. Nakon četiri godine rada na implementaciji novog sistema po prvi put je stvorena mogućnost za ocenu prostornog razvoja i u tom smislu zaključak je da podaci za izračunavanje pokazatelja prostornog razvoja predstavljaju trenutno ograničavajuće faktore koji se u budućnosti moraju promeniti. Što se tiče praćenja realizacije strateških projekata prikupljeni su podaci za 91% projekata što govori o svesti učesnika u planskom razvoju Republike Srbije. Kada je reč o dostupnosi pokazatelja po oštem cilju razvoja u periodu od 2010. godine do 2015. godine podaci govore da ih najmanje ima u oblasti Održivo korišćenje prirodnih resursa i zaštićene i unapređene životne sredine. Statistički gledano od 106 parametara koji su predviđeni za merenje pokazatelja Prostornog plana Republike Srbije najveći broj njih ima pozitivan trend u smislu da dolazi do pozitivnog uticaja na sam razvoj (37% pokazatelja), u stagnaciji je 11%, negativan trend imaju 23% a čak 29% pokazatelja je nemoguće izmeriti. Što se tiče strateških prioriteta u ovom periodu od 125 strateških projekata realizovano je 9%, kod 55% postoji napredak, kod 22% postoji neko stagniranje, a u 14% nema napretka. Generalno većina pokazatelja je u ovom periodu doživela porast tako da od ukupno 5 ciljeva, 4 cilja pokazuju pozitivan trend a samo jedan stagnaciju. Kada je reč o statusu realizacije strateških projekata iz nadležnosti Odbora u periodu od 2010. godine - 2015. godine ukupno je 49 planiranih, realizovana su 2, u procesu realizacije su 33, kod 5 projekata stagnira realizacija, dok kod 9 projekata nema realizacije. U planu je i formiranje informacionog sistema, koji bi omogućio da sve aktivnosti koje se sprovode na izgradnji sistema, praćenje i realizacija strateških projekata budu dostupniji svima koje to interesuje i koji donose odluke. Takođe, na kraju prezentacije predstavnici Ministarstva su izrazili želju da će ovaj sektor dobiti podršku za pristup strukturnim fondovima Evropske unije, kao i da će budžet Republike Srbije podržati neophodne strateške projekte. Trenutno sektor pruža podršku izgradnji centralnog registra planskih dokumenata što je prvi korak ka informacionom sistemu.

Narodni poslanici su u kratkoj diskusiji koja je nakon prezentacije usledila pohvalili Izveštaj o ostvarivanju Prostornog plana Republike Srbije i stanju prostornog razvoja u 2014. godini i postavili pitanje vezano za vreme okončanja radova na „Šumadijskoj magistrali“. U odgovoru na ovo pitanje, Đorđe Milić, pomoćnik ministra je istako da je sada dobra prilika da se preispitaju strateški prioriteti i da se vidi koji su to međunarodni magistralni pravci, koji su neprikosnoveni a gde se u okviru sekundarne regionalne mreže mogu napraviti brze magistrale kojima bi se značajno povećala dostupnost tih područja. U tom smislu istaknuto je da je vrlo je važno završiti i magistralu kroz Šumadiju koja je započeta još pre 10 godina.

U diskusiji su učestvovali narodni poslanici: Branka Bošnjak, Ivana Stojiljković i Dragan Jovanović.

Odbor za prostorno planiranje, saobraćaj, infrastrukturu i telekomunikacije je, na osnovu čl. 57. i 228. Poslovnika Narodne skupštine (,,Službeni glasnik RS“, broj 20/12 - Prečišćen tekst), a u vezi sa članom 5. stav 1. Zakona o prostornom planu Republike Srbije od 2010. do 2020. godine razmotrio i jednoglasno prihvatio Izveštaj o ostvarivanju Prostornog plana Republike Srbije i stanju prostornog razvoja u 2014. godini, koji je dostavila Vlada.

\*

\* \*

Na sednici je vođen tonski zapis.

Sednica je zaključena u 12.00 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić